Domleschg
S Domleschg (rätoromanisch Tumleastga) isch es Gebiet im Bündnerland, Schwiz.

Geografii 
Grob gsait lit s Domleschg zwüsched da Viamala im Süda und da Kluus südlich vo Rhäzüns im Norda. A strengeri Iitailig nännt nu d Dörfer i däm Gebiet, wo uf da rächta, öschtlicha Sita vom Hinderrhii ligged. Mängmol werded au d Ortschafta Realta, Cazis, Summaprada und Thusis dezue zellt, wo uf da lingga Sita vom Rhii ligged. A chli i da Höchi, a da weschtlicha Talsita, gegenüber vom Domleschg liit da Hainzabärg und dehinder s Safietal. Hinder da öschtlicha Bärgchetti isch d Lenzerhaid.

Politeschi Geografii 
Politisch händ bis Endi 2015 d Ortschafte rächts vom Hinderrhii zum Chrais Domleschg und dia uf da lingga Sita zum Chrais Thusis ghört. Baidi Chrais sind em Bezirk Hinderrhii zuetailt gsi, wo aafangs 2016 dur d Region Viamala ersetzt worden isch.

Im Domleschg liggend folgendi Gmainda, Städt und Dörfer, resp. Frakziona:
 Domleschg, a politischi Gmaind, entstanda 2015 us däne ehemoliga Gmainde
 Almens (rätoromanisch Almen)
 Paspels (rät. Pasqual)
 Pratval (dt. = rät.)
 Rodels (rät. Roten)
 Tomils GR, an ehemolegi Gmaind, entstanda 2009 us däne ehemoliga Gmainde
 Tumegl/Tomils (dt. Tomils, rät. Tumegl)
 Feldis/Veulden (dt. Feldis, rät. Veulden)
 Schaid (rät. Sched)
 Trans (rät. Traun)
 Fürstenau (rät. Farschno)
 mit em Städtli Fürstenau und da Ortschaft Furstenaubrugg
 Rootabrunna (rät. Giuvaulta)
 Scharans (rät. Scharons)
 Sils im Domleschg (rät. Seglias)

Burgaland 
S Domleschg hät uf chlinnem Ruum sovil Burga, Schlösser und Ruine, wie chum a Gegend i da Schwiz. E paar wenigi stönd uf da lingga Sita vom Rhii. Ma sait drum au s Burgaland Domleschg.

Vercheer 
Dur s Domleschg verlauft d Autobahn A13, maischt rächts parallel zum Rhii. Uf da andere Site vom Rhii isch d Bahnlinie vo da Rhätischa Bahn, wo noch Thusis dänn da Rhii öberquärt und via Sils da Albula noche dur d Schiinschlucht i Richtig Tüüfekaschte füert. D Dörfer im Domleschg, wie au die im Hainzebärg sind dur s Postauto erschlosse. Uf Fäldis gits näbed are Strooss, wo vo Tomils öber Schaid uf d Terasse füert, au a Sailbahn, wo vo Rhäzüns us started.

Weblink 
 
 Domleschger Zeitung es Online-Portal

Fuessnoote 

Region (Schwiiz)
Geografii vom Kanton Graubünde